Թուրքիա երէկ պատմական օր մը ապրեցաւ։ Հանրապետութեան նախագահ Րէճէպ Թայյիպ Էրտողան Ազգային մեծ ժողովի երդիքին տակ կատարեց իր երդումը եւ հանդիսաւորապէս ստացաւ իր ընտրութեան վկայականը։ Այսպէսով երկրէն ներս պաշտօնապէս հաստատուեցաւ նախագահական կառավարման համակարգը։ Սա մեծ անկիւնադարձ մըն է երկրին տեսակէտէ եւ այդ անկիւնադարձը կը զուգորդուի յաւակնոտ նպատակներով։ Թուրքիա կը ձգտի նոր ու մեծ ոստումներու եւ այդ որոնումներու ճանապարհին պետութեան ղեկը պիտի վարէ Էրտողան, որ 2002 թուականէն ի վեր անընդհատ կը գտնուի իշխանութեան գլուխ, միշտ կը պահէ իր բարձր ժողովրդականութիւնը, փոխած է երկրին ճակատագիրը եւ հիմա արդէն իրեն կը վիճակի անոր առջեւ ապագայ նոր հորիզոններ բանալու պատասխանատուութիւն։